जुगनू ने उसे मिलने को कहा, अपना नया पता दिया, लेकिन वो पन्ना उसे शादी के बाद मिला
न जाने कितनी रातों तक उसका वही रूप सपने में आया। उस कंधे को एक बार छूने की इच्छा जागी, पर जब भी हाथ लगाता, जैसे करंट लगता और नींद खुल जाती।
"पापा, देखिए मुझे क्या मिला।"
बेटी की आंखों में चमक और आवाज में उत्साह था। हाथ में एक सुंदर सी डायरी लहरा रही थी।
मैंने जल्दी से वह डायरी उसके हाथ से झपट ली।
"पापा, इट्स नॉट फेयर, यह मुझे मिली थी।" वह चिहुंकी।
"इसे स्लेम बुक कहते हैं बेटा। हमारे टाइम पर फेसबुक, इंस्टा, स्नैप चैट नहीं थे। स्कूल-कॉलेज के दोस्तों से स्लेम बुक फिल कराई जाती थी, जिसमें उनके नाम, पते, कॉन्टेक्ट से लेकर उनकी पसंद-नापसंद, हॉबीज़, सपने, इच्छाएं, लक्ष्य और आपके बारे में उनकी राय, सब-कुछ होती थी। वे भी क्या दिन थे।"
"फिर तो मैं भी पढूंगी।" वह ख़ुश हो गई।
"न, बिल्कुल नहीं, यह भी पर्सनल डायरी ही है।"
"लेकिन पापा...." आगे वह जिद करती इससे पहले ही बीवी मैंगो स्मूदी ले आई, जिसके आगे वह किसी चीज़ को भाव नहीं देती थी। मैंने राहत की सांस ली और कांपते हाथों से स्लैम बुक खोली।
पहला ही नाम पढ़कर धड़कनें बेतरतीब होने लगीं ‘जुगनू’।
जुगनुओं सी चमकती आंखें, मोतियों सी मुस्कान, सीपी सी रंगत वाली वह लड़की, जैसे कल ही की बात हो, दो चोटियां बांधे, बैठने की जगह तलाशते।
"क्या मैं यहां बैठ जाऊँ?" उसने मासूमियत से पूछा।
"बेंच मेरे पापा की तो है नहीं। जहां बैठना चाहो बैठ जाओ।" मैंने एकदम अक्खड़ लहजे में जवाब दिया।।
मुझे उससे कोई दुश्मनी नहीं थी। मुझे बस इस बात का गुस्सा था कि मैं और उदय टर्मिनेटर पर डिस्कस कर रहे थे। कैसे वीसीआर पर देखने की जुगाड़ करें। मैडम ने हमें बातें करते देखकर अलग-अलग बैठा दिया। वह भी लड़कियों के बीच। क्या ही अच्छा होता, क्लास से बाहर कर देतीं या मुर्गा बना देतीं या बेंच पर ही खड़ा कर देतीं। पर लड़कियों के बीच बैठना, उफ, कितनी शर्मिंदगी!
प्रियंका पहले ही मेरे पास बैठी थी यह क्या कम था, अब एक नई मुसीबत और आ गई।
जैसे-तैसे वह पीरियड खत्म हुआ। मुझे 40 मिनट 4 घंटे जितने लंबे लगे थे।
यार, यह नई लड़की कितनी क्यूट है। तू कितना लकी है। मेरे पास तो रिंकी बैठी थी। पूरे टाइम डर रहा था कहीं बेंच गीली न कर दे।
रिंकी तीन-चार बार क्लास में सूसू कर चुकी थी। वह जब भी डरी हुई होती, ऐसा कर देती थी। 'बच्चे मन के सच्चे' शायद इसीलिए कहते हैं, क्योंकि वे बड़ों जैसे डिप्लोमेटिक नहीं होते। एकदम क्रूर ईमानदारी से लबरेज। बुली करने में परपीड़ा का सुख भोगने वाले। अबे मोटे गैंडे, हाथी, चश्मे वाले बैटरी, काली-कलूटी, उल्टा तवा, बिल्कुल नहीं शरमाते थे, न लिहाज करते थे। रिंकी गोस्वामी से मुत्तुस्वामी कब हो गई, उसे ही पता न चला। वह जिससे बात करने जाती, सब मुंह पर रुमाल या हाथ रखकर भाग जाते थे। वह पहले रोती रहती थी। फिर धीरे-धीरे हालात से समझौता करके वह सबसे अलग एक कोने में चुपचाप बैठी रहती।
पर जुगनू ने उसकी तरफ खुद से दोस्ती का हाथ बढ़ाया था। पहले रिंकी झिझकी थी कि वह नई लड़की थी, एकाध दिन में उसके बारे में पता चलते ही वह भी उन बुली करने वालों की टीम में शामिल हो जाएगी। लेकिन ऐसा हुआ नहीं। क्लास में सबको बहुत आश्चर्य हुआ। सबने उसे समझाने की कोशिश की कि उस 'अनहाइजीनिक' लड़की से दूर रहे।
जवाब में उसने सबकी क्लास ले डाली, "चिंता, तनाव और उदासी के कारण ऐसा होता है और तुम सब मिलकर उसे साइडलाइन कर रहे हो, उसकी लाइफ पर क्या असर पड़ेगा सोचा है?" कुछ उसकी सुंदरता और समझदारी का असर था, कुछ उसकी फर्राटेदार अंग्रेज़ी का और कुछ इस बात का कि वह एक फेमस डॉक्टर की बेटी है, बाकी स्टूडेंट्स ने रिंकी को परेशान करना छोड़ दिया। कुछ का रवैया दोस्ताना भी हो गया था। जिसके लिए जुगनू के प्रति कृतज्ञता रिंकी की आंखों में साफ झलकती थी।
जुगनू रूप और गुणों का खान थी। वह पांचवी कक्षा से आई थी किसी और शहर से ट्रांसफर लेकर। आते ही छा गई थी। पढ़ाई में इतनी तेज कि सीधे आठवीं का इम्तेहान दे ले। फिर भी इतनी सिंपल, वह सबकी मददगार थी। टीचर्स और स्टूडेंट्स, सब उसके मुरीद थे। उससे ईर्ष्या रखने वाली लड़कियां भी कम न थीं, पर वह स्वस्थ प्रतिस्पर्धा का दौर था। मासूमियत का दौर था। बचपन में दोस्तियां हुआ करती थीं, गर्लफ्रेंड-बॉयफ्रेंड नहीं।
खैर, छुटपन बीता और लड़कपन शुरू हुआ। प्राइमरी से मिडिल में आ गए और हार्मोन्स के उस तूफानी दौर में नए जज्बे दिल में हिलोरे मारने लगे। पर दिल दिमाग पर तो न जाने कब से उस एक चेहरे की, उन दो चमकती आंखों की सल्तनत थी। सारे सपने, सारी फैंटसी उन्हीं के इर्द-गिर्द बुनी जाती थीं।
परीक्षाओं से सबको घबराहट होती थी, मुझे इंतजार होता था। क्योंकि हमारा रोल नंबर आसपास आता था। सिटिंग अरेंजमेंट ऐसे थे कि लड़के-लड़कियां पास बैठते थे। हर पेपर में वह पास होगी, यह रोमांच ही नींद उड़ा देता था। उस समय लड़की का स्पर्श भी होना बड़ी घटना थी जीवन की। कभी-कभी सोचकर हंसता था। वह पहला दिन जब वह खुद पास बैठने की परमिशन मांग रही थी और एक आज का दिन, जब हर लड़का, लड़की उसके ही करीब होना चाहता है। गनीमत है कि मैं पढ़ाई में अच्छा था तो रुतबा था। पढ़ने के अलावा स्पोर्ट्स में भी आगे ही था तो नोटिस होता था।
मुझे याद है, आठवीं में 'मालविकाग्निमित्रम' में उसने मालविका का रोल किया था। बिल्कुल राजकुमारी लग रही थी। जब उदय ने उसकी तारीफों के पुल बांध दिए, तब पहली बार अपने बेस्ट फ्रेंड पर गुस्सा आया। उसका मुंह तोड़ देने की इच्छा हुई। गुस्सा जुगनू पर भी आया। उसने बिन ब्लाउज वाली साड़ी पहनी थी। एक कंधा खुला रखने की क्या जरूरत थी। ऊपर से बालों का एक साइड जूड़ा बनाकर फूल लगाए थे। खुले ही रख लेती।
न जाने कितनी रातों तक उसका वही रूप सपने में आया। उस कंधे को एक बार छूने की इच्छा जागी, पर जब भी हाथ लगाता, जैसे करंट लगता और नींद खुल जाती।
ईर्ष्या, पजेसिव होना और तलब, ये सब भाव तो बाद में समझ आते-आते आए थे।
इसी तरह कब दसवीं में आ गए, पता ही नहीं चला। बस इतना पता था कि उसके चाहने वालों की लिस्ट बढ़ती ही जा रही थी। जल्द ही कुछ करना जरूरी था। एक बार लंच टाइम में उससे पूछने की हिम्मत कर ही ली।
"जुगनू, तुम्हें किस तरह के लड़के पसंद हैं?"
"एक्सक्यूज मी..?"
"ल..ल..लोग। आई मीन किस तरह के लोग पसंद हैं?" मेरी जुबान लड़खड़ा गई। जान हलक में आ गई थी।
"मुझे स्मार्ट, इंटेलिजेंट, सेंसिबल, काइंड हार्टेड, अच्छे सेंस ऑफ ह्यूमर वाले और सबसे बढ़कर, डेयरिंग लड़के पसंद हैं। जो अपनी बात एकदम क्लियर रखते हैं, हकलाते, झुठलाते, बदलते नहीं।" वह जोर से हंसी थी। उसकी हंसी इतनी प्यारी थी कि मुझे अपना मजाक उड़ाए जाने का एहसास कम से कम उस पल तो नहीं ही हुआ। उस हंसी पर मैं सब कुछ लुटा सकता था। सब-कुछ...
पर मेरे पास था ही क्या।
इसी बीच एनुअल डे की तैयारी शुरू हो गई। बतौर हेड बॉय, मुझे एंकरिंग करना थी, स्वागत और आभार भाषण भी देना था और न जाने कितने काम थे और समय बहुत कम था। पूरा स्कूल तैयारियों में लगा था।
आखर वह दिन आ भी गया। लगभग सबने किसी न किसी एक्टिविटी में भाग लिया था। सबके पेरेंट्स वहां मौजूद थे। मैंने खुश दिली से सबका स्वागत किया। करीब साढ़े तीन घंटे चले फंक्शन को सुचारू रूप से संचालित किया। लेकिन बस मेरा दिल ही जानता था, यह सब मैं कैसे कर पा रहा हूं। दिल की धड़कनों का शोर कानों से कनपटियों तक सुनाई दे रहा था।
आखिर वो लम्हा आ गया। मैंने वहां उपस्थित सभी शिक्षकों, छात्रों, अभिभावकों का आभार व्यक्त किया। जब सब जाने को हुए, मैंने दो लाइन और जोड़ दीं-
"तुम हंसो तो दिन निकले चुप रहो तो रातें हैं
किस का गम कहां का गम सब फिजूल बातें हैं
आई लव यू जुगनू। आई लव यू सो मच जुगनू।"
एकदम ऑडिटोरियम में सन्नाटा पसर गया। सीट से उठते लोग वहीं जम गए। कुछ सेकंड सबको प्रोसेस करने में लगे कि क्या हुआ है, फिर कई लड़के सीट पर से खड़े होकर तालियां सीटियां मारने लगे।
मुझे बस इतना ध्यान है कि पापा मुझे स्टेज से खींचते हुए नीचे ले गए और फिर गेट से बाहर। उधर जुगनू की मम्मी उसका हाथ पकड़े उसे लगभग घसीटते हुए ले जा रही थीं और हम दोनों मुड़ मुड़कर एक-दूसरे को देख रहे थे।
उसके बाद जुगनू मुझे फिर कभी नहीं दिखी। उसकी मम्मी सिंगल पेरेंट थीं। सिंगल पेरेंट हो, उस पर भी औरत अकेली परवरिश करे, तो हर नजर जज करती है। चाहे वे कितने ही खुले विचारों वाली, जानी-मानी डॉक्टर थीं, थीं तो सिंगल मदर ही। और वह नब्बे का दशक, जिसको जितना नॉस्टेल्जिया में जाना हो, रोमेंटिसाइज करना हो, था तो संकुचित सोच वाला ही…
जुगनू चली गई। स्कूल ही नहीं शहर छोड़कर भी। स्कूल मैनेजमेंट ने मेरे रिकॉर्ड्स को देखते हुए कोई एक्शन नहीं ली थी। पर बचे दो साल बस बोझ बन गए थे।
कॉलेज और नौकरी के चक्कर में ऐसे उलझे, लड़कपन कब जवानी में और जवानी जिम्मेदारियों में बदलीं, पता ही नहीं चला। बाद में कई बार सोशल मीडिया पर उसे तलाशने की कोशिश की, सफलता नहीं मिली। वह बस एक याद बनकर रह गई।
मैंने डायरी बंद की। आंखें मूंद लीं। कैसा होता, अगर सबकी शादी उनके सबसे पहले-पहले प्यार से हो जाती। वही पड़ोसन, वही क्लासमेट, किसी शादी-ब्याह में दिखी वह लड़की, वही दोस्त की बहन, वही पहली लड़की, जिसे देखकर दिल सबसे पहले, सबसे अलग अंदाज में धड़का था। कई लोग तो इजहार भी नहीं कर पाते पहली मुहब्बत के सामने अपने जज्बों का। बस टीस रह जाती है हमेशा की।
दो आंसू पलकों की बाढ़ तोड़कर गाल पर ढुलक आए, जिन्हें बेटी ने नन्हे हाथों से पोंछ दिया।
"पापा आप रो रहे हैं?"
"नहीं जुगनू बेटा, रो नहीं रहा। तुम जाकर खेलो बच्चा, शाबाश।"
जुगनू सी चमकती उन दो आंखों को चूमकर मैंने कहा। बेटी का नाम यही रखा था।
स्लैम बुक अब भी हाथ में थी। उसे सरसरी पलटाकर बंद करने ही वाला था कि पिछले कवर से झांकता एक कागज दिखा। मुझे नहीं पता, कब, कैसे, किसने रखा। स्कूल का आखिरी दिन इतना बोझल था कि बस बेमन से रस्म अदायगी को दोस्तों से भरवा ली थी। कभी पलटकर खोली ही नहीं।
‘सेंट थॉमस स्कूल, कोलकाता जा रही हूं।
ढूंढ लेना मुझे। इंतजार करूंगी।
डेयरिंग और बेवकूफी भरे जोखिम में फर्क होता है बुद्धू। आई लव यू टू!
- तुम्हारी जुगनू’
स्लैम बुक मेरे हाथ से छूट गई। दिमाग काम नहीं कर रहा अब। काश! यह उसी दिन खोल कर पढ़ लेता या काश! यह डायरी कभी दुबारा मेरे हाथ नहीं लगती, यह सब कभी नहीं पढ़ता काश!...
- नाज़िया खान 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें